《附箕降邵尧夫赋秋夜吟》
明代·冯旻

寒风吹疏林，霜叶堕鸣雨。怀思倦遥夜，清梦了无与。

揽衣起徘倦，人静月在户。孤鸿亦念群，哀哀叫云渚。

来者方云至，往者不可阻。孰司橐籥机，一气转寒暑。

天运无始终，人世有今古。康节不复生，何人解斯语。

作者简介：冯旻，字尚高，号海秋。琼山人。少业儒，通百氏子史，尤精星数之学。年八十四卒。明正德《琼台志》卷四〇有传。